"El disc 'Loopholes' és un projecte coral fet amb un elenc de músics i estils molt variats"

Thu, 31 Mar 2022 16:20:00 +0000

La cantant, compositora, trompetista i saxofonista Andrea Motis ens ha presentat "Loopholes", el seu nou projecte autoeditat, on ha sortit de la seva zona de confort per endinsar-se en noves sonoritats i colors com el funk, el jazz elèctric i el neosoul. Motis ens n'ha ofert dues mostres, i amb el multiinstrumentista Christoph Mallinger ens ha interpretat en directe dos dels temes que conté. La seva actuació la veureu a l'Instagram de @catalunyamusica. Al nou àlbum Motis compta amb la col·laboració del mateix Mallinger i de Steph Kondert com a coproductors, i a la gravació hi participen els mateixos Mallinger (guitarra, violí i mandolina) i Kondert (baix elèctric), el músic japonès Bigyuki (teclats), Gregory Hutchinson (bateria), Zé Luis Nascimento (percussió) i Raja Kassis (guitarra). El CD el presentaran en directe al Festival Guitar BCN el 5 de maig, a l'Auditorio Nacional de Música de Madrid el 8 de maig i també al Festival Ítaca, Cultura i Acció de l'Empordà, el 3 de juliol, entre d'altres.