Alicia Torra de Larrocha: "A la nova ubicació, hi tindrem el piano que va tocar la meva mare"

Wed, 08 Sep 2021 16:20:00 +0000

Alicia Torra de Larrocha i Cintia Matamoros, directora executiva de l'Acadèmia Marshall, han vingut per parlar-nos del trasllat d'aquest llegendari centre d'estudis musicals (que des del 1941 era al carrer Comte de Salvatierra de Barcelona) a la seva nova ubicació al carrer Saragossa número 27 de la ciutat comtal. Un trasllat que pretén fer un pas endavant en l'excel·lència de l'ensenyament musical sense oblidar l'il·lustre passat del centre. L'Acadèmia Marshall és un centre d'educació musical de referència on l'enfocament principal és l'ensenyament del piano. Va ser fundada el 1901 per Enric Granados a Barcelona com a Acadèmia Granados, el 1916 va ser heretada per Frank Marshall (adoptant el seu nom) i el 1959 va passar a ser dirigida per la pianista Alicia de Larrocha, que en va delegar la direcció d'estudis a Juan Torra, Mercedes Roldós i Carlota Garriga, successivament. Des del 2010 Marta Zabaleta n'és la directora i hi han passat com a mestres i alumnes grans músics d'arreu del món.