Maria Lombarte: "Albert Guinovart tocarà dues peces de Pedrell per primera vegada al Toca'm"

Tue, 14 Jun 2022 17:00:00 +0000

Els pianistes Manel Miró i Maria Lombarte, fundadors del festival de piano Toca'm de Tortosa, ens han presentat l'edició d'enguany d'aquest certamen que, del 17 al 19 de juny, posarà pianos a llocs estratègics de la ciutat, amb l'objectiu de continuar sent un certamen de piano urbà, popular i accessible a tothom. El festival posa en valor el patrimoni arquitectònic de Tortosa i convida tots els ciutadans a escoltar música i gaudir d'espais emblemàtics de la ciutat, a més de fer sortir la música dels auditoris. En aquesta edició, el festival ha programat concerts de pianistes de la talla de Clara Peya, Marco Mezquida, Albert Guinovart i Xavi Torres, entre d'altres, a més d'actuacions dels alumnes de piano de l'Espai de Música LaBinota de Tortosa i de pianistes aficionats, espontanis i semiprofessionals. Tots els concerts són d'entrada gratuïta.