"Les coses que em dona un trio són diferents de les d'un quartet i m'agrada ajuntar-les totes"

Tue, 14 Jun 2022 16:20:00 +0000

El bateria i compositor Òscar Domènech (esquerra) i Sergi Felipe, saxofonista, flautista, compositor i director del segell Underpool (dreta) ens han parlat de la carta blanca que l'Estival de Jazz d'Igualada ha ofert, en la seva desena edició, al prestigiós intèrpret de bateria català, que és un dels més sol·licitats i actius de l'escena jazzística del nostre país. La carta blanca, cada any, ofereix a un músic crear un repertori nou que interpretarà a l'Estival de Jazz d'Igualada i que es gravarà en un disc que editarà la discogràfica Underpool. Doncs aquest divendres, al Teatre de l'Aurora d'Igualada, serà Òscar Domènech, nadiu d'Esparreguera amb lligams anoiencs, qui descobrirà al públic les seves noves creacions musicals en un concert que serà gravat i editat en disc per Underpool. Sergi Felipe, director d'aquest segell, ens ha explicat com són aquestes gravacions amb els artistes escollits.