Ibaibarriaga: "Vull que el meu so sigui íntim, però també ample"

Mon, 07 Apr 2025 16:40:00 +0000

La violoncel·lista i compositora basca Iratxe Ibaibarriaga, que està cursant un Màster en Bandes sonores a l'ESMUC, ens ha presentat el seu EP de debut titulat "Preludes". És un àlbum format per quatre Preludis, que ella interpreta amb el violoncel i algun d'ells amb el piano (instrument que també domina) i que ha escrit fruit de la necessitat de trobar un espai lliure de "soroll mental". Cadascun s'inspira en les seves vivències, per això, ella el considera un disc autobiogràfic. Tots els preludis estan escrits en un estil neoclàssic i minimalista, on ella mateixa ha gravat amb els dos instruments les diferents pistes musicals que s'escolten a cada peça. Els Preludis, a més d'estar inspirats en experiències seves, també s'inspiren en diverses disciplines artístiques, com la dansa i la poesia. Al final de l'entrevista, ens ha ofert una actuació en directe que veureu a la nostra web i a la playlist de 3CatCultura a YouTube.