Roger Morelló: "Tenim moltes coses per aprendre de Pau Casals i per això li he dedicat el meu disc"

Fri, 22 Sep 2023 16:05:00 +0000

El violoncel·lista català Roger Morelló ens ha presentat aquesta tarda al programa el seu nou disc, "La veu de Casals" (editat per IBS Classical), on ha enregistrat una selecció d'obres que volen ser una mostra dels gustos musicals de Pau Casals i dels compositors que van ser més importants per a ell. A més, també inclou obres d'encàrrec dels compositors Elisenda Fábregas i Marc Migó, que homenatgen la figura de Casals i la seva terra. Morelló presentarà el nou àlbum en una gira de cinc concerts arreu de Catalunya, i el primer de tots l'ha organitzat l'Associació Musical Pau Casals amb la col·laboració de la Fundació Pau Casals, demà dissabte, 23 de setembre, amb motiu del 50è aniversari de la mort de Pau Casals i del 50è aniversari de l'Associació Musical Pau Casals, a l'Auditori Pau Casals del Vendrell. Forma part de l'acte inaugural del Mes Pau Casals 2023 que cada any organitza aquesta mateixa associació. A l'Instagram de @catalunyamusica podreu veure la seva actuació en directe.