Pere-Albert Balcells: "Forkel va escriure el llibre a partir del contacte amb els fills de Bach"

Wed, 12 Apr 2023 16:00:00 +0000

El musicòleg Pere-Albert Balcells ha traduït al català l'obra clàssica "Sobre la vida, l'art i les obres de Johann Sebastian Bach", de Johann Nikolaus Forkel, i Dinsic Publicacions l'ha editat. Aquesta biografia sobre el compositor alemany té la gran virtut que Forkel, el primer biògraf del músic, la va escriure a partir del contacte epistolar i personal amb persones que van conèixer Bach, com els seus fills, i especialment els dos fills grans. A més, tracta a fons com era Bach com a organista i com a professor i altres aspectes més propis d'estudis específics que no pas d'una biografia, i demostra que l'instrument predilecte de Bach era el clavicordi i no pas el clavicèmbal. Pere-Albert Balcells i Dinsic en faran la presentació amb la participació d'Oriol Pérez Treviño a l'església de Sant Felip Neri el dijous 28 d'abril a les set del vespre. Aquesta tarda hem conversat amb Balcells sobre el procés de traducció d'aquesta obra clau, que li ha comportat vuit mesos de feina.