Momi Maiga: "Tocant a trio amb aquests grans músics que m'acompanyen, neix una música de gran poder"

Mon, 05 Jul 2021 17:00:00 +0000

El cantant, compositor i intèrpret de kora senegalès de 22 anys Momi Maiga presentarà el seu primer àlbum, titulat "Nio", a la Fira Mediterrània de Manresa, en coproducció amb el centre de creació La Marfà i Olot Cultura, el proper 15 d'octubre, al costat del percussionista Aleix Tobias i el violoncel·lista Martín Meléndez. Avui l'hem convidat a l'"Assaig general", on ens ha parlat d'aquest nou disc. "Nio" vol dir "ànima" en mandinga, la llengua natal de Momi Maiga, i l'àlbum ens explica la història del viatge de tot ésser humà a la terra. Combina l'antiga cançó tradicional mande amb el ritme i l'escala musical de la buleria, i és un homenatge al poble mande i la seva trobada amb la cultura flamenca. Durant l'entrevista, Momi Maiga ens ha interpretat en directe amb la kora la seva cançó "Sidiya", que porta per títol el nom d'un bon amic seu. Podeu veure la seva actuació en directe a l'Instagram de Catalunya Música (@catalunyamusica).