Villanueva i Canyigueral: "La sonata 'La Caula' de Cervelló mereix ser coneguda i reconeguda"

Thu, 19 Jan 2023 17:50:00 +0000

La solista de viola Isabel Villanueva i la pianista catalana Maria Canyigueral ens han parlat del concert d'homenatge a Jordi Cervelló que oferiran aquest dissabte a la Sala Societat La Unió Escaulenca, a Les Escaules (Alt Empordà), on, entre altres obres, interpretaran la sonata "La Caula", que Cervelló va dedicar a la mateixa Villanueva. Ella i Canyigueral en van oferir l'estrena mundial el 29 de setembre del 2022, uns dies més tard de la mort del violinista i compositor català, dins del Cicle de Música de Cambra del Teatre de Sarrià. Cervelló va compondre aquesta sonata inspirat pel salt d'aigua anomenat salt de La Caula que hi ha en aquest poble empordanès i va transmetre als membres de la Societat La Unió Escaulenca la seva voluntat que l'obra s'interpretés també a Les Escaules. Per això, aquest dissabte, Canyigueral i Villanueva l'interpretaran de nou en aquest concert.