"Amb el disc 'Shreds of light' he aconseguit expressar el que jo vull transmetre com a artista"

Wed, 19 Jan 2022 17:20:00 +0000

El pianista i compositor Víctor Braojos ens ha acompanyat per presentar-nos el seu nou àlbum, publicat el novembre passat per la discogràfica anglesa Sheva, que es presentarà divendres al públic al Jardí dels Tarongers de Barcelona i al març a Jorquera Pianos. Aquest nou treball vol ser una reflexió musical que recull les seves experiències, emocions i vivències basades en la situació de pandèmia de l'últim any i mig, i vol oferir esperança i assossec a través de la música de Johann Sebastian Bach, Johannes Brahms, Marc Migó i Franz Liszt. Braojos va cursar els estudis superiors en interpretació a l'ESMUC, on va treballar, becat per la Fundació Anna Riera, amb Jordi Masó, Pierre Réach i membres del Quartet Casals, abans de marxar a Londres, ciutat on viu actualment i on ha fet el màster en Interpretació de Piano a la Guildhall School amb Martin Roscoe.