"'Desconcerto' és trencador per les coreografies que fem els músics de l'Orthemis"

Fri, 12 Nov 2021 17:20:00 +0000

Queralt Garcia Perarnau, portaveu d'Orthemis-Nova Orquestra de Cambra de l'Empordà i violoncel·lista d'aquesta formació, ha vingut a parlar-nos dels dos premis internacionals YAMawards que la formació catalana va guanyar el mes passat pel seu espectacle "Desconcerto". Aquests guardons de Noruega estan convocats per la fundació JM International (JMI), que té per objectiu fer arribar l'art al públic més jove. L'Orthemis-Nova Orquestra de Cambra de l'Empordà es va endur el guardó de Millor Gran Espectacle i el Premi de l'Elecció del Públic amb la que és la segona producció de la seva companyia. "Desconcerto" és una fusió de música clàssica amb una posada en escena moderna que combina el dinamisme del teatre gestual, a càrrec dels músics de l'orquestra, amb el rigor dels grans compositors de la història de la música.