Philippe Jaroussky: "En aquest disc canto en sis idiomes i, per primera vegada, en portuguès"

Mon, 13 Dec 2021 18:00:00 +0000

Aquesta tarda també hem pogut conversar amb una de les estrelles de l'òpera de l'actualitat, el contratenor Philippe Jaroussky, i també amb el guitarrista Thibaut Garcia, perquè aquests dies són a Barcelona presentant el seu primer disc conjunt, titulat "À sa guitare", editat per Warner Classics, que presentaran demà en concert al Palau de la Música Catalana, en l'inici de la seva gira per l'estat espanyol. L'àlbum pren el nom d'una cançó del compositor francès del segle XX, Francis Poulenc, però el seu marc de referència és extraordinàriament ampli, tant culturalment com estilísticament. Les 22 peces del disc abracen 400 anys de música de compositors d'arreu del món com ara Dowland, Purcell, Giordani, Donizetti, Rossini, Schubert, Mozart, Fauré, Britten i Granados, entre d'altres. En aquest disc el contratenor francès canta en sis idiomes diferents, i, com ens ha dit, per primera vegada en portuguès, i ha fet classes de dicció amb un amic del mateix Thibaut Garcia.