"El 14 d'abril reviurem l'últim assaig de l'Orquestra Pau Casals amb Conxita Badia al Palau"

Wed, 17 Sep 2025 16:20:00 +0000

Mireia Domènech i Bonet, comissària de l'Any Conxita Badia i besneta de la cantant catalana, ens ha donat els detalls de l'exposició "Conxita Badia. La veu que inspirà Pau Casals", que es podrà veure al Museu Pau Casals del Vendrell, a partir del 18 de setembre fins al 19 d'octubre. A més, ens ha donat els detalls de les activitats més destacades que es desenvoluparan al nostre país, i també a Mèxic i Buenos Aires, durant els propers mesos, com taules rodones, activitats pedagògiques amb diferents universitats i concerts. D'entre els concerts, un dels més destacats serà el que es farà el 14 d'abril del 2026, al Palau de la Música Catalana, que ens permetrà reviure l'últim assaig que l'Orquestra Pau Casals, dirigida pel mestre del Vendrell, amb Conxita Badia va fer al mateix Palau, amb la "Novena simfonia" de Beethoven, el 18 de juliol del 1936, i que va quedar interromput per l'esclat de la Guerra Civil.