Luis Tabuenca: "A 'Dreamtime' agafo experiències oníriques d'artistes per crear un univers sonor"

Fri, 16 Sep 2022 16:20:00 +0000

Aquesta tarda hem entrevistat el compositor aragonès Luis Tabuenca (a la dreta) i Marc Rosich, director artístic del Festival Òpera de Butxaca i Nova Creació, que ens han parlat de l'estrena absoluta de l'hipnoòpera "Dreamtime", del mateix Tabuenca, aquest diumenge 18 de setembre, a les set del vespre, a la Fabra i Coats: Fàbrica de Creació. "Dreamtime" parteix d'una petició que el compositor Luis Tabuenca fa a diferents persones vinculades a les arts: registrar metòdicament els seus somnis durant 30 dies. D'aquest material n'ha sorgit el metallibret, amb poesia de Gonçalo Tavares, i així ha nascut l'última creació de Tabuenca. Es tracta d'una obra multidisciplinària, concebuda per a una ballarina (Èlia Genís), dues sopranos (Adriana Aranda i Montse Solà), percussió i electrònica (a càrrec del mateix Luis Tabuenca) i videoart (Noriko Koshida). A més, Marc Rosich també ens ha presentat la resta d'òperes programades que al Festival Òpera de Butxaca i Nova Creació.