Martín Leiton: "La leona que toco va ser un amor a primera vista des del dia que la vaig tocar"

Mon, 15 Nov 2021 17:20:00 +0000

El multiinstrumentista canari resident a Barcelona Martín Leiton és dels músics més prestigiosos de jazz del circuit actual i està considerat un dels millors baixistes i contrabaixistes del panorama internacional i també un dels més reclamats del circuit. Ara, ell és l'amo i senyor d'un projecte en solitari que ha posat en marxa amb el seu propi cognom, Leiton, i acaba de publicar un primer àlbum que ha titulat "Aparecidas" que té com a protagonista la leona, un instrument de quatre cordes que sol fer de baix en el son jarocho, però que, a les seves mans, es converteix en una explosiva arma que no entén d'estils. Amb ella, Leiton ha gravat totes les cançons del seu debut discogràfic i precisament avui ha vingut a l'"Assaig general" a presentar-nos-el en primícia i ens ha tocat en directe una de les peces que conté: "Ellos, nosotros y tú". Podreu veure la seva actuació en directe a l'Instagram de @catalunyamusica.