"Tenim molt públic jove que ve al nostre Festival de Lied i s'asseu al costat del públic de sempre"

Thu, 23 Sep 2021 16:20:00 +0000

Helena Mora, presidenta de la Fundació Victoria de los Ángeles i Marc Busquets, director artístic del Lied Festival Victoria de los Ángeles (LIFE Victoria 2021) ens han presentat la novena edició d'aquest certamen que s'inaugura dilluns que ve 27 de setembre. Aquest any es continuarà explorant el viatge com a temàtica, però aquest cop focalitzat en els viatges de l'ànima humana a través de l'amor, la bogeria i fins i tot la vida mateixa. En la línia d'expansió del Festival la producció escènica del "Winterreise", firmada per Rafael R. Villalobos amb Xavier Sabata i Francisco Poyato, que es va estrenar l'any passat dins del Primavera LIFE, girarà per diverses capitals espanyoles i, a més, hi haurà la incorporació del lied simfònic a la programació del certamen, amb el retorn d'Iréne Theorin amb l'Orquestra Simfònica Victoria de los Ángeles i Pedro Pardo a la direcció.