"A la Coral Sant Jordi hem volgut explorar nous terrenys musicals amb l'espectacle 'Anselm'"

Fri, 11 Oct 2024 16:35:00 +0000

L'equip de l'"Assaig general" ens hem desplaçat a la Casa Lluvià per repassar el més destacat de la 27a Fira Mediterrània de Manresa, que és el gran aparador de les propostes d'arrel, que, a més, ofereix una mirada polièdrica de l'activitat actual del sector i sobretot del que estan fent els artistes joves. Per tancar el programa, hem entrevistat Judith Pujol i Oriol Castanyer, director de la Coral Sant Jordi, amb motiu de l'espectacle de nova creació "Anselm", que oferirà la mateixa coral. En aquest muntatge, la Coral Sant Jordi revisa i reivindica la música i el paper en la transformació social i cultural del país de Josep Anselm Clavé, el fundador del moviment coral català, que va fer una autèntica revolució apropant la música i la cultura a la classe obrera. La música de l'espectacle és de Marc Parrot, la direcció escènica, de la mateixa Judith Pujol i la dramatúrgia, de Ferran Dordal. Es podrà veure a l'Espai Teatre Conservatori de Manresa, demà dissabte, 12 d'octubre.