"Un alumne de música a l'estiu busca mestratges diferents als de l'any lectiu i nosaltres ho oferim"

Wed, 07 Jul 2021 17:00:00 +0000

La Càtedra Cervera Emili Pujol és un dels esdeveniments musicals més importats en l'àmbit cultural i pedagògic català i enguany se celebrarà del 9 al 19 de juliol. Al llarg de quatre dècades, centenars d'alumnes s'han format de manera intensiva al Curs Internacional de Música que s'imparteix a la capital de la comarca de la Segarra, aprofundint en el mestratge del seu instrument, i aquest any ho podran tornar a fer. A més, tant els alumnes com el públic interessat també podran assistir al Festival Internacional de Música i a la Fira de Lutiers, que és única al sud d'Europa. Estefania Balcells i Jaume Cortadellas, directors de la Càtedra Emili Pujol, ens han acompanyat aquesta tarda per fer balanç dels 40 anys d'història del certamen i per explicar-nos com s'han adaptat a les mesures sanitàries per la situació epidemiològica actual per poder recuperar aquest estiu el curs, el festival i la fira, que no es van poder fer l'any passat per culpa de la pandèmia.