"La música de Pedrell és d'una qualitat i bellesa extremes i ens sorprèn que s'interpreti tan poc"

Tue, 16 Nov 2021 18:00:00 +0000

La soprano Cecília Aymí i la directora escènica Mireia Andreu han vingut a presentar-nos l'òpera "La Matinada", de Felip Pedrell, que s'interpretarà per primera vegada al segle XXI aquest divendres 19 de novembre i l'endemà dissabte dia 20, al Teatre Auditori Felip Pedrell de Tortosa, dins del 36è Festival de Música Felip Pedrell. Es tracta de la primera interpretació 116 anys després de la seva estrena, el 1905, i serà possible gràcies al treball de David Matheu i Ricardo Forner, que han transcrit la partitura i han treballat per preparar aquestes representacions amb l'equip format per la mateixa Cecília Aymí, que s'ha encarregat de la direcció vocal, Mireia Andreu, a la direcció escènica, José Andreu al vestuari i Jaume Martínez a la producció. La música l'interpretarà l'Orquestra de Cambra de Tortosa sota la direcció de Ricardo Forner. Tot un repte musical perquè no existeix cap gravació d'aquesta òpera i com ha explicat Aymí, té passatges vocals d'alta dificultat i exigència.