Anna Roig: "Al meu disc m'he despullat expressivament i m'he vestit amb nous arranjaments"

Wed, 29 Mar 2023 15:05:00 +0000

La cantautora catalana Anna Roig ens ha acompanyat aquesta tarda per presentar-nos el seu nou disc, "Aportar bellesa al món", que ha editat amb el segell Satélite K. Es tracta del seu quart àlbum (i el primer en solitari) on hi ha inclòs cançons escrites des del 2017 fins a finals del 2022, que, segons les seves paraules, "retraten tot aquest temps de recolliment, reconstrucció, acceptació del que soc, d'acompanyament i pèrdua, i de, malgrat tot, intentar veure el món des d'una mirada amorosa". Anna Roig està portant el disc de gira i les seves properes actuacions en concert seran el 21 d'abril a l'Auditori de Girona dins del Festival Strenes, el 22 d'abril a l'Auditori Eduard Toldrà de Vilanova i la Geltrú, el 26 d'abril a L'Auditori de Barcelona i el 7 de maig a l'Auditori de la Unió Filharmònica d'Amposta.