Salvador Mas: "Beethoven és un cas únic en tot el repertori"

Mon, 02 May 2022 17:00:00 +0000

El director d'orquestra català dirigirà de divendres a diumenge la Missa Solemnis opus 123 de Beethoven dins la temporada de l'OBC a L'Auditori, que interpretaran la soprano Siobhan Stagg, la mezzosoprano Sophie Harmsen el tenor Werner Güra i el baix baríton Dietrich Henschel, amb els cors de Cambra del Palau, Lieder Càmera i Madrigal i OBC. Beethoven va escriure aquesta obra al mateix temps que la Novena simfonia "Coral" i és una de les composicions més fascinants del compositor, però també de les més difícils. Mas ens ha explicat que la part de les veus té una dificultat terrible, tant per als solistes com per al cor, que es troba amb "salts melòdics impossibles i tessitures descarnades". Tanta és la seva enorme dificultat i exigència vocal que els cors han hagut de començar a assajar-la mesos abans del concert, sota la direcció de Josep Vila i Casañas. També ens ha dit que el compositor alemany és un cas únic en el repertori, perquè va escriure d'una manera gairebé impossible.