Roig Dolz: "He volgut dedicar el segon volum de contes musicals Creixendo a Alícia de Larrocha

Wed, 05 Jun 2024 16:20:00 +0000

La pianista, pedagoga i especialista en massatge infantil i cant prenatal Anna Roig Dolz ens ha presentat "La Nana i l'avi Papet descobreixen l'Alícia", el segon volum de la col·lecció de contes musicals de Creixendo, editat pel segell Microscopi. És un disc acompanyat d'un llibre il·lustrat dedicat a la pianista Alícia de Larrocha. Roig Dolz va ser alumna de la superba pianista catalana, i amb motiu del centenari del seu naixement va tenir clar que aquest segon volum de la col·lecció de Creixendo el volia dedicar a ella. El llibre-disc està pensat per escoltar les cançons a la vegada que s'explica el conte, ja que les cançons també aporten informació. La lletra, la música de les cançons i els textos són obra de la mateixa Anna Roig Dolz amb Santi Serratosa, que han comptat amb el suport i la col·laboració d'Alícia Torra de Larrocha, filla de la incomparable pianista, que és qui en custodia el llegat.