"El Museu de la Música és més que un museu d'instruments; és un centre de generació de pensament"

Tue, 21 Sep 2021 16:20:00 +0000

El musicòleg i gestor cultural Jordi Alomar és el nou director del Museu de la Música de Barcelona i del Centre Robert Gerhard des d'aquest estiu. Un cop arribat a aquestes dues institucions l'hem convidat perquè ens expliqui quins projectes té pensats dur a terme al capdavant d'aquestes dues institucions. Respecte al Museu de la Música ens ha revelat que és un dels museus més ben dotats i dels millors del sud d'Europa, i vol fer-ne un museu per al segle XXI, on el fons patrimonial passarà a ser molt important i generador de pensament. Per això, entre altres aspectes, vol dotar de valor els instruments de la col·lecció i els compositors que hi són representats, repensar la museografia amb l'ús de la tecnologia per afavorir la interacció del públic, replantejar el museu com un centre reverberant i que forma part de L'Auditori i concebre'l com un focus de valor intel·lectual, obrint una línia editorial pròpia de l'equipament.