Pol Requesens: "Els que hem passat per l'Escolania de Montserrat hem quedat marcats com a músics"

Fri, 09 Jul 2021 17:00:00 +0000

Ens ha acompanyat a l'estudi el compositor català Pol Requesens, amb motiu de l'edició de les seves obres per a orgue a càrrec de Ficta Edicions, escrites entre els anys 2013 i 2018. Es tracta de set composicions encarregades per ser estrenades en cinc orgues catalans (Montserrat, Granollers, Igualada, el Vendrell i Talarn). Requesens va cursar estudis musicals a l'Escola de Música d'Igualada i més tard a l'Escolania de Montserrat, on va estudiar cant, oboè, piano i orgue. Posteriorment, es va centrar en l'oboè i va aconseguir el títol de Grau Professional al Conservatori de la seva ciutat natal, però les seves preferències passen també pel piano, la improvisació, el cant coral i sobretot la composició. L'any 2009 va entrar a l'ESMUC per estudiar amb Bernat Vivancos i més endavant amb Agustí Charles, i entre els anys 2018 i 2020 ha estat ampliant els estudis fent un màster de Composició al Conservatori d'Amsterdam, amb Willem Jeths i Wim Henderickx.