Gregori Hollis: "Amb aquest nou àlbum he descobert que no sé res del que em pensava que sabia"

Mon, 02 Dec 2024 17:40:00 +0000

El trompetista i compositor català de 30 anys Gregori Hollis (a la foto, a la dreta) acaba el 2024 amb un nou disc sota el braç, "Now I know", que ha publicat amb el segell Microscopi. És el segon àlbum en solitari de Hollis i neix d'un parèntesi entre la recerca de la seva identitat i l'elecció del seu nou destí. Enregistrat en directe en format de quartet i produït posteriorment, el disc vol ser una proposta artística atrevida, que fusiona una base sòlida del jazz modern amb la música urbana i la producció electrònica, acompanyats d'influències mediterrànies com el flamenc, música afrocubana i, fins i tot, música clàssica. Ha comptat amb les col·laboracions de Chano Domínguez, Rita Payés, Manuel Masaedo i Ismael Alcina. El presentarà en concert el 16 de gener a El Molino. Aquesta tarda, Hollis amb el pianista Cristian González ens ha interpretat en directe un dels temes del nou àlbum. Aquesta actuació la podeu veure a la web del nostre programa i a la playlist de 3CatCultura a YouTube.