"Compondre són moltíssimes hores i els encàrrecs tenen la seva dificultat"

Tue, 22 Feb 2022 17:20:00 +0000

Salvador Brotons és als Estats Units per motius de feina i ens va atendre fa uns dies amb motiu de l'estrena de dues obres seves justament aquesta setmana a càrrec de les formacions d'El Cor Canta i de l'Escola Municipal de Música de l'Eixample - Joan Manuel Serrat. Precisament avui al Mercat de les Flors s'estrena la cantata per a banda i cor d'infants "Soufflé d'hivern", amb música del compositor, basada en una recepta de Jordi Roca (Celler de Can Roca) i amb llibret de Marcel Clement, i que estrenaran el Cor Crescendo, el Cor Teensoul i la banda Ventsonats A, del centre educatiu de l'Eixample, amb diversos col·laboradors. I El Cor Canta estrenarà la "Missa per la pau" amb la soprano Irene Mas, la Coral Regina de Manlleu i l'Orquestra de Cambra Terrassa 48 en tres concerts, els dies 25 i 27 de febrer i el 4 de març. A més, Brotons ens ha explicat que segurament l'any que ve estrenarà la seva Quarta simfonia als EUA, on fa 30 anys que treballa ininterrompudament.