"El nostre disc és la primera gravació integral dels 33 motets del primer llibre de Victoria"

Wed, 01 Feb 2023 17:20:00 +0000

Jordi Abelló, membre del grup Musica Reservata de Barcelona, ens ha presentat el disc "Motecta 1572", que conté la gravació dels "Motecta que partim quaternis, partim quinis, alia senis, alia cotonis vocibus concinuntur", la primera edició impresa del compositor Tomás Luis de Victoria, el més gran polifonista espanyol de la història, un dels millors del continent europeu i una de les personalitats del Segle d'Or espanyol. Aquests motets, que han gravat sota la direcció de Pedro Teixeira, són l'expressió sonora de l'espiritualitat catòlica de finals del segle XVI i inicis del XVII, però continuen mantenint un esperit idoni per arribar a les sensibilitats més diverses, tant de melòmans creients com aliens a la fe. Tot i que Victoria hi utilitza recursos compositius de l'època, en aquests motets primerencs, Victoria ja mostra un estil propi i una identitat musical personal. A més, mostren un diàleg que el compositor mantenia amb els seus models musicals.