Costa: "Jesús Ventura ens ha deixat el llegat del centenari de l'Agrupació i el concert del Palau"

Tue, 21 Feb 2023 17:50:00 +0000

Eduard Costa, president de l'Agrupació Cultural Folklòrica Barcelona, ens ha donat els detalls del concert del centenari de la seva entitat, que se celebrarà dilluns que ve, 27 de febrer, al Palau de la Música Catalana, amb la participació de les cobles Mediterrània, La Principal del Llobregat i Sant Jordi-Ciutat de Barcelona, que dirigiran Bernat Castillejo, Xavier Puig i Marc Timón, i que s'emmarca dins del cicle "Tardes al Palau", organitzat per la Fundació Orfeó Català-Palau de la Música Catalana. En aquest concert, les tres cobles interpretaran conjuntament l'estrena de l'obra "Vortex temporum", que Marc Timón ha escrit expressament per celebrar el centenari de l'Agrupació Cultural Folklòrica de Barcelona, i peces de Manuel Oltra, Joaquim Serra, Francesc Pujol, Josep Solà, Eduard Toldrà i Xavier González "Pendon". Serà una vetllada musical molt especial perquè permetrà sentir les cobles interpretant juntes sardanes i obres lliures pensades o arranjades per a les tres formacions.