Rossell: "Soc un joglar de la música medieval"

Fri, 30 May 2025 16:20:00 +0000

Antoni Rossell ens ha presentat el seu nou llibre, "Lírica trobadoresca medieval", editat per DINSIC. Després dels treballs de recerca filològica de Martí de Riquer i els seus deixebles, i musicològica d'Higini Anglès, els dos grans mestres dels estudis trobadorescos a Catalunya, calien noves perspectives i un apropament d'aquest repertori líric (poesia i música) a l'univers crític contemporani. I era indispensable per a la seva comprensió, reflexionar sobre la manera de difondre la lírica trobadoresca en els seus diferents vessants, però principalment la musical, per a un públic contemporani. Aquest és l'objectiu d'aquest llibre, que proposa una nova lectura d'aquest patrimoni donant veu no només als seus protagonistes (joglars, trobadors, trobairitz, clergues...), sinó també als investigadors actuals que difonen el patrimoni trobadoresc literari i musical medieval de tradició oral en el món contemporani.