Lluc Casares: "M'agrada la claredat a la música i penso que el meu nou disc és clar"

Tue, 19 Oct 2021 16:20:00 +0000

El saxofonista i clarinetista català Lluc Casares ens ha acompanyat aquesta tarda per presentar-nos en primícia el seu nou àlbum, "Septet", que ha editat amb la seva discogràfica The Changes Music i on l'acompanyen sis músics més: el trompetista Pol Omedes; Irene Reig, saxo alt; Alba Pujals i Rita Payés, trombó; el pianista Xavi Torres; Pau Sala, contrabaix, i Joan Casares, bateria. En aquest nou àlbum que és el seu tercer treball com a líder, Casares toca els seus dos instruments. Durant l'entrevista Casares ens ha parlat dels dos anys que va estudiar a la Juilliard School de Nova York amb mestres de la talla de Wynton Marsalis, Kenny Washington i Ben Wolfe. De fet, ell ha estat la primera persona de l'estat espanyol a estudiar el prestigiós programa Artist Diploma de la Juilliard. Actualment treballa com a docent al Taller de Músics i a l'ESMUC.